**R-kioski Oy** on norjalaisen Reitan Conveniencen omistama valtakunnallinen, kauppiasvetoinen kioskiketju. Ketjuun kuuluu Suomessa noin 480 R-kioskia, joista suurin osa on franchise-sopimuksen piirissä.

Ketjun nimessä R-kirjain tuli aiemmin sanasta Rautatiekirjakauppa, sittemmin Rautakirja ja tulee nykyään nimestä Reitan Convenience. Kansanomaisemmin kioskeista käytetään nimitystä "Ärrä". R-kioskin logo uudistui vuonna 2010, kun R-kioski täytti sata vuotta.

R-kioskien valikoimaan kuuluu muun muassa VR:n junalippujen lunastus, Matkahuollon korttien arvon lataaminen, laskunmaksu, kalastusluvat, puheajan lataus sekä postin pakettien lähettäminen ja vastaanottaminen. Pääkaupunkiseudun R-kioskeilla on myös mahdollista ladata HSL:n matkakortteja.

Historia
--------

R-kioskin entinen pääkonttori Vantaalla.
R-kioskiketjun historia alkaa vuodesta 1910, jolloin Kustannusosakeyhtiö Otava, Sanoma Osakeyhtiö (nyk. Sanoma Media Finland), Uuden Suomettaren Oy, Hufvudstadsbladet Ab sekä eräät muut yhtiöt perustivat Rautatiekirjakauppa Osakeyhtiön, vuodesta 1974 Rautakirja Oy. Sen tarkoitus oli myydä sanomalehtiä sekä kirjallisuutta rautatieasemilla.

Vuonna 1911 suomalaiseen asemakuvaan saapuivat ensimmäiset 30 kirjakaupan kioskia. Myös lehtien junamyynti alkoi. Vuonna 1920 yhtiöllä oli jo yli 100 kioskia ja muuta toimipistettä. 1920-luvun lopussa toimipaikkojen määrä oli 140, junamyyntiä suoritettiin 70 myyjän voimin, katukauppiaita oli 300 ja muita tuotteiden jälleenmyyjiä 500. Henkilöstöä yhtiöllä oli 380. Vuonna 1933 yhtiö perusti ensimmäiset kioskinsa rautatiealueiden ulkopuolelle. Samalla aloitettiin valokuvausfilmien, tupakan ja makeisten myyntikokeilu. Veikkaustoiminnan alkaessa Suomessa vuonna 1940 useimmat Rautakirjan kioskit toimivat veikkausasioimistoina jo ensimmäisestä kierroksesta lähtien.

Vuonna 1958 yhtiö otti käyttöön uuden logon, ja uudet kioskit saivat suoraan nimekseen R-kioski. R-kioskeja perustettiin nopeasti useisiin ostoskeskuksiin. Viidessadas R-kioskin toimipiste avattiin vuonna 1971. Videofilmien vuokraus alkoi vuonna 1982, ja kolme vuotta myöhemmin R-kioskeja olikin jo yli 800 kappaletta eri puolilla Suomea. Rautakirjan entinen pääkonttori ja portinvartijan koppi Vantaan Hämeenkylässä edustavat merkittävää 1970-luvun teollista rakennusperintöä. Kesäkuussa 2023 pääkonttori muutti Espoon Leppävaaraan.

Vuosituhannen vaihteessa R-Kioskissa myytiin kortin muotoisia CD-levyjä nimellä PlayCard. Kyseessä oli yksinkertaisten 24 pelin sarja. Esimerkkeinä Skate ja Trally

Vuonna 2004 R-kioskeissa otettiin käyttöön uusi myymäläjärjestelmä, joka mahdollisti uusien tuotteiden sekä palveluiden tarjoamisen kioskeissa, ja sitä käyttivät hyväkseen muun muassa TeliaSonera (puheajan lataus) ja Lippupalvelu.

Vuonna 2012 Sanoma Oy myi R-kioskit ja Rautakirja-tavaramerkin norjalaiselle Reitan Conveniencelle.

Lokakuussa 2021 avattiin ensimmäinen ilman henkilökuntaa toimiva R-kioski Helsingin Viikkiin.

Ajan saatossa yrityksen tunnuslauseina ovat toimineet mm. "*Sellaisena kuin sinä haluat", "Kaikki käy", "Äkkiä R-kioskille"* ja *"Kaiken lisäksi lähellä"*.

Kuvia
-----

* Nykyisen konseptin mukainen R-kioskin julkisivu Vaasankadulla Helsingissä.Nykyisen konseptin mukainen R-kioskin julkisivu Vaasankadulla Helsingissä.
* Aiemman konseptin mukainen R-kioskin julkisivu Bulevardilla Helsingin keskustassa.Aiemman konseptin mukainen R-kioskin julkisivu Bulevardilla Helsingin keskustassa.
* Jyväskylän Voionmaankadun R-kioski sisältä.Jyväskylän Voionmaankadun R-kioski sisältä.

Lähteet
-------

1. ↑  Vainu.io *search.vainu.io*.
2. ↑  R-kioskin toimitusjohtaja vaihtuu *Iltalehti.fi*.  27.10.2015. Viitattu 25.3.2016.
3. 1 2 3 4  R-kioski Oy – Yritys- ja taloustiedot *Kauppalehti*. Viitattu 12.2.2022.
4. ↑  Yritys / R-kioski *R-Kioski*. Viitattu 24.5.2017.
5. ↑  Vantaa alueittain (2015) (pdf) (12 Hämeenkylä, teoksen s. 26–29)  huhtikuu 2016. Vantaan kaupunki, vantaa.fi.  Arkistoitu 8.5.2016. Viitattu 8.7.2016.
6. ↑  Retro Rewind: Muistatko Playcardin *PC-pelit taskukoossa*? *www.v2.fi*. Viitattu 22.9.2023. (englanniksi)
7. ↑  Alkio, Jyrki: Sanoma sai R-kioskit kaupaksi – Rautakirja-tavaramerkki siirtyy norjalaisomistukseen *Markkinointi & Mainonta*.  5.3.2012. Viitattu 9.7.2020.
8. ↑  R-kioski avaa ensimmäisen miehittämättömän kioskin Helsingin Viikkiin  12.10.2021. R-kioski Oy. Viitattu 12.2.2022.

Aiheesta muualla
----------------

* Kuvia tai muita tiedostoja aiheesta **R-kioski** Wikimedia Commonsissa

* R-kioskin nettisivut